FriBit

FriBit var en interesseorganisasjon med formål å «sikre samfunnet mest mulig kunnskap og kultur» gjennom å «jobbe for tilrettelegging av lovlig informasjonsdeling og samtidig fremme gunstige løsninger for både opphavsmenn og forbrukere». Organisasjonen jobbet med spørsmål rundt ulovlig fildeling, fri kultur og opphavsrett. FriBit ble opprettet i Oslo 24. april 2008 og startet aktivt arbeid fra oktober samme år.


== Historie ==

Ideen om organisasjonen FriBit ble lansert våren 2008 av Daniel Perez Lund, Vegard Johannesen og Svenn-Arne Dragly som hadde et ønske om å informere om opphavsrett, kulturdeling og fildeling. I løpet av sommeren og høsten i 2008 ble det gjennomført inngående undersøkelser av de ulike partene i debatten, gjeldende lovverk og hvilke løsninger som var tilgjengelige. 21. oktober 2008 ble organisasjonen offisielt lansert med en invitasjon til et allmøte 20. november.
Etter allmøtet gikk mye av organisasjonens fokus over på bidrag til dokumentarfilmen Urospredere av Asbjørn Engedal og Simon Eriksen Valvik. Prosjektet Genero begynte også etter kort tid å bli ansett som et prioritert prosjekt.
I løpet av sommeren 2009 ble kampanjen «Krev svar» utarbeidet i samarbeid med EFN og deretter lansert 19. august.


== Hovedsaker ==
FriBit fokuserte på å støtte copyleft-bevegelsen gjennom konkrete prosjekter og informasjonsarbeid. Organisasjonen hadde som mål å bli fremst på kompetanse om internett, delingskulturen, opphavsrett, nye forretningsmodeller og fildeling. FriBit ønsket å fremme delingskulturen og aktiv deltagelse, bl.a. med et mål om at det skal være lønnsomt for artister å benytte frie lisenser på egne verk.FriBit har også uttalt at de jobber for personvern, nettnøytralitet og for å unngå et sensurert Internett.


== Prosjekter ==
FriBits arbeid var prosjektorientert. Det kan enten være rene FriBit-prosjekter, eller samarbeidsprosjekter. Det største prosjektet til FriBit var Genero. 


=== Genero ===
Genero er et prosjekt med mål om å skape en levedyktig plattform for forretningsmodeller basert på frie og ikke-eksklusive lisenser. Sentralt i prosjektet er et register hvor åndsverk kan registreres med en fri lisens, eventuelt også en lisens som tillater kommersiell bruk under forhåndsbestemte vilkår (Genero-lisensen).
Det internasjonale og åpne forskerprosjektet InWeave: Intellectual Wealth and Value ble startet Desember 2009 for å undersøke Which mechanisms provide society with Intellectual Wealth of the greatest value. Prosjektet er et samarbeid mellom FriBit, Norsk Regnesentral, London School of Economics og Telemarksforskning. Det skal primært undersøke de underliggende mekanismene rundt nye måter å produsere åndsverk på (Commons based peer production, CBPP), og legge til rette for delingskultur primært ved å gjøre det enklere å skape.
Genero ble tildelt 137 000 kroner av Fornyingsdepartementet gjennom utlysningen
"Nettskap 2.0". Genero-prosjektet har fått støtte fra flere hold, inkludert Cory Doctorow og Biblioteklaboratoriet.


=== Krev svar ===
«Krev svar» var en kampanje som opprinnelig ble initiert av nettredaktør Anders Brenna etter at Stavanger tingrett holdt dommen i den såkalte Max Manus-saken hemmelig. Kampanjen hadde ingen fast form, men startet på twitter i form av #krevsvar, gikk over til å bli en blogg-stafett som endte med at FriBit og EFN på høsten 2009 lanserte nettsiden Krevsvar.no. Den hadde som mål å få svar fra politikerne på sentrale spørsmål om personvern, sensur, internetts fremtid og opphavsrett.Kampanjen fikk svar fra samtlige stortingspartier, pluss Rødt, Miljøpartiet De Grønne og Norges Kommunistiske Parti. Kampanjen ble fulgt opp med et pubmøte 5. september på Gloria Flames i Oslo med tema «Vår felles digitale fremtid.». Tilstede var representanter fra partiene Rødt, Miljøpartiet De Grønne, Sosialistisk Venstreparti, Venstre, Senterpartiet, Arbeiderpartiet og Fremskrittspartiet.


=== Stopp Datalagringsdirektivet ===
Stopp Datalagringsdirektivet var et folkeopprør mot det planlagt innførte EU-direktivet kalt datalagringsdirektivet. Dette folkeopprøret vokste frem som blogger, på twitter, i politiske partier, i aviser med mer. Dette ble kanalisert igjennom stiftelsen Stopp Datalagringsdirektivet som ble stiftet 3. november og fikk stor medieomtale. Til nå har kampanjen samlet 8 195 underskrifter[trenger oppdatering] og et historisk tverrpolitisk styre. Styret hadde også deltagelse fra mange frivillige og bransjeorganisasjoner, deriblant FriBit.
FriBit deltok også aktivt i bekjempelsen av Datalagringsdirektivet på flere måter. FriBit leverte høringssvar som talte imot direktivet og talte på åpen høring i Stortinget 7. februar 2011. Organisasjonens medlemmer holdt også appeller ved folkedemonstrasjoner.


=== Andre prosjekter ===
Utover de konkrete prosjektene jobbet FriBit også med mindre prosjekter for å informere om opphavsrett, delingskultur og fildeling, blant annet ved et faktaområde på organisasjonens nettsider. FriBit har også arbeidet i forhold til skoleverket, og organisasjonen deltok ofte i paneldebatter og i nyhetsbildet i relaterte saker.


=== Oppløsning ===
Etter noen års inaktivitet ble det i 2015 bestemt av det siste styret i FriBit å gjennomføre oppløsning (nedleggelse) av foreningen. Dette krevde ifølge vedtektene vedtak på to påfølgende årsmøter med minst tre måneder mellom de to møtene. Det første årsmøtet ble avholdt 18. august og det andre 25. november 2015, der oppløsning ble vedtatt på begge årsmøtene. En liten rest av gjenværende midler ble donert til EFN, som også vil være behjelpelig med arkivering og republisering av FriBits nettsider og wiki (vil komme som fribit.kunnskapsallmenning.no i løpet av våren 2016).


== Referanser ==


== Eksterne lenker ==
(en) Fribit – kategori av bilder, video eller lyd på Commons 
Organisasjonens nettsider
Krev Svar-kampanjesiden
Stopp Datalagringsdirektivet, kampanjesiden Arkivert 19. desember 2018 hos Wayback Machine.
Intellectual Wealth and Value, forskerprosjektet
Genero: Register og økosystem for frie verk